་བར་མཆི། ཉམས་ན་སོ་སོའི་ཆོ་གས་གསོ་དགོས་པ་ལགས། དེས་ན་གནད་གོ་དགོས་ལ། གོ་ནས་ཉམས་སུ་ལེན་དགོས་པ་ཡིན་པས། དགེ་འདུན་རྣམས་རང་གི་བསམ་པ་ཁ་ནང་དུ་ལོག་ལ་གཟིགས་དང་། རང་གིས་བྱས་པ་རང་ལ་རྒྱུས་མེད་པ་མི་འོང་པ་ཡིན་པས། གནད་འདི་དང་ལྡན་ན་རྗེའི་བུ་ཡིན་ལ། འདི་མེད་ན་བསྟེན་ཡུན་རིང་པས་མི་ཕན། དྲང་སྲོང་ཨ་ཆུ་ཐ་དང་འདྲ། མཉེས་པ་གསུམ་བསྒྲུབས་ཀྱང་མི་ཕན། མི་མཉེས་པ་བཅོ་བརྒྱད་ཀྱི་གྲལ་འགོ་དེ་གར་འོང་བས། ཁྱེད་རྗེས་སུ་ཞུགས་པ་རྣམས་ཀྱིས་སྔ་ཡོ་ངན་པ་ཐམས་ཅད་བོར་ནས། ཕྱི་ཡོ་བཟང་པོ་ལེན་པ་འདི་གལ་ཆེ་བ་ལགས་པས། མདོར་བསྡུས་པར་གྱུར་ན། ཕྱི་རྟེན་འབྲེལ་སྡོམ་པ་གསུམ་མ་ཉམས་པས་མི་དགེ་བ་ཐམས་ཅད་སྤངས་ཏེ། གསང་བ་རྟེན་འབྲེལ་ཁམས་མ་ཉམས་པའི་མཐུས་ནང་རྟེན་འབྲེལ་ཏིང་ངེ་འཛིན་གྱི་ཡོན་ཏན་ཐམས་ཅད་ལྷུན་གྲུབ་ཏུ་འབྱུང་ཞིང་སྡོམ་པ་གསུམ་གྱི་ངོ་བོར་ཚེ་གཅིག་གིས་བླ་ན་མེད་པའི་བྱང་ཆུབ་ཏུ་སངས་རྒྱ་བ་ལགས་པས་རྗེ་རིན་པོ་ཆེའི་ཐུགས་ཀྱི་དགོངས་པ་ཕྱིན་ཅི་མ་ལོག་པ་སྡོམ་གསུམ་གནད་ཀྱི་མན་ངག་འདི་ངོ་མཚར་ལ་རྨད་དུ་བྱུང་བའི་ཆོས་ལགས་པས་ཁྱེད་རྣམས་ཀྱིས་ཐུགས་ཀྱི་དཀྱིལ་འཁོར་ཞིག་ཏུ་བཞག་པར་ཞུ་གསུང་། ། ། །ཡང་བླ་མ་རིན་པོ་ཆེའི་ཞལ་ནས། འོ་སྐོལ་ཐམས་ཅད་འཁོར་བ་ཁྲག་གི་རྒྱ་མཚོ་འདིར་འཁྱམས་པ་འདི་རྒྱུ་ཅིས་ལན་སྙམ་ན་སེམས་རིག་པ་འདི་རྟོགས་མ་མྱོང་ལ། དགེ་བའི་རྩ་བ་ཐམས་ཅད་བྱང་ཆུབ་ཏུ་བསྔོ་མ་མྱོང་བས་ལན་གསུང་། དེ་ལ་འཁོར་བ་སྤོང་བར་བྱེད་པ་ལ། འཇིག་རྟེན་མགོན་པོ་ལ་ཞིང་དུ་བྱས་ནས། བསོད་ནམས་དང་ཡེ་ཤེས་ཀྱི་ཚོགས་གསོག་པ་གལ་ཆེ། རྗེ་རིན་པོ་ཆེ་དེ་ཉིད་ལ་མོས་གུས་བྱས་པ་དང་། བསོད་ནམས་ཀྱི་ཚོགས་རྣམས་ཀྱི་མཐུས། འཁོར་འདས་ཀྱིས་བསྡུས་པའི་ཆོས་ཐམས་ཅད་སེམས་ཉིད་གདོད་མ་ནས་མ་སྐྱེས་པའི་ཕྱག་རྒྱ་ཆེན་པོ་གཅིག་ཏུ་རྟོགས་ནས་མཆི། དེས་འཁོར་བ་སྤོང་བ་ཡིན། ཁ་ཅིག་གི་རྟོག་པ་ལ་དེས་མི་འོང་སྙམ་ནས་ཐོས་བསམ་སྒོམ་གསུམ་རང་དགོས་སྙམ་ན། ར་སྣོར་ལ་རྒྱུགས་པ་བཞིན་བྱེད་པ་དེ་ནི་གླེན་པ་མགོ་འཁོར་བ་ཡིན་མོད། ཐོས་པས་འཁོར་བ་སྤོང་ན་བློ་འབྲིང་པོ་ཞིག་གིས་ཀྱང་། ལོ་གསུམ་བཞི་ཞིག་བསླབས་ན་པོ་ཏི་ཟུང་རེ་ཙམ་མི་ཤེས་རྒྱུ་ཅི་ཡོད་དེ། དེས་མི་ཕན་ཐ་སྙད་ཚིག་བགྱི་བ་ཡིན་གསུང་། དེ་ལྟར་ཡང་། རྗེ་ཕག་མོ་གྲུ་པའི་ཞལ་ནས། ཐོས་བསམ་ན་ཆུང་བདེ་བ་དོན་དུ་གཉེར་བྱས་ཀྱང་། ། སྡིག་གྲོགས་ཚ་སྒོའི་ཐང་ལ་ཨུ་ཏུམ་འབར་བ་ཚོལ། ། བགྱི་བ་གསུང་། སྔོན་ཁམས་པ་མདོ་སྨད་པའི་སྟོན་པ་ཞིག་གིས། དགེ་བཤེས་དན་བགྱི་བ་དེའི་དྲུང་དུ་ཕྱིན་ནས། ཕར་ཕྱིན་དང་ཚད་མ་རྣམ་ངེས་དང་། བྱམས་ཆོས་ལ་སོགས་པ་བསླབས་པས། མཁས་པའི་དབང་ཕྱུག་ཏུ་གྱུར་ནས། ཡུལ་དུ་བྱོན་སྐད་པ་ལ་དེའི་དུས་སུ་མ་རྒན་མོ་འཆི་བ་ལ་ཐུག་པས་སྟོན་པ་སྤྱན་དྲངས་ནས་སྐྱབས་འགྲོ་དང་གདམ་ངག་ཞུ་ཟེར་བས་རུང་ཟེར་ནས། འོ་ན་ཨ་མ་རང་ཀ་བ་འདི་ལ་དམ་ཆོས། ངས་སུན་བདོན། ཡང་ན་ངས་དམ་བཅའ་ཡིས་ཨ་མ་རང་སུན་ཐོན་ཟེར་སྐད། དེ་ལྟ་བུའི་ཆོས་ཀྱིས་འཁོར་བ་མཐའ་ཡོད་ཙམ་འོང་སྲིད་དམ་སྟེ་ལར་བུལ་མེད། མཁས་པ་ཆེན་པོ་བཀའ་རབ་འབྱམས་ལ་ཤེས་རབ་ཀྱི་སྣང་བ་རྒྱས་པ་ལུང་རིག་པ་གཉིས་ཀྱི་བདག་ཉིད་། དགེ་བའི་བཤེས་གཉེན་ཆེན་པོ་ལོ་ཙཱ་བ་རྔོག་བློ་ལྡན་ཤེས་རབ་ཙམ་ཡང་བསམ་ཡས་སུ་སྐུ་སྙུང་པ་ལ་ཡར་ལ་སྐྱི་ཤོད་དུ་གདན་དྲངས་སྙམ་པ་ལ་བསམ་ཡས་ས་རའི་ཆུ་ཁར་སྐུ་གཤེགས་པའི་དུས་སུ། སེམས་ལ་བཞག་ས་མ་རྙེད་པས། ཐོས་པ་རྐྱང་པ་ལ་ཐུགས་མུག་ནས་བཀའ་བསྩལ་པ། འདི་ལ་བརྟེན་ནས་བདག་ཅག་འཁོར་བའི་ཕ་རོལ་ཏུ། ། འགྲོ་བ་སྙམ་ནས་རྒྱ་མཚོར་འཇུག་པ་གང་ཡིན་པ། ། རྦུ་བ་རྡོལ་པ་བརྩེགས་པ་འདྲ་བའི་ཕུང་པོ་ཡི། ། རི་མཆོག་འདྲ་བའི་རང་བཞིན་དེས་ནི་གཏན་ནས་བསླུས། ། གསུང་སྐད། དེ་ལ་དཔལ་ཕག་མོ་གྲུ་པས་མཆོད་བརྗོད་མཛད་པ་དང་། འགྲོ་བའི་བླ་མ་ཆོས་རྗེ་བརྩེ་བ་ཅན། ། སྦྱངས་སྟོབས་འབྲས་བུ་ཁ་བ་ཅན་དུ་སད། ། ཡོན་ཏན་རྒྱ་མཚོ་རིག་པའི་གནས་ལྔ་རྫོགས། ། སྟོན་པའི་གསུང་ལ་བློ་གྲོས་རབ་ཡངས་པའི། ། སྲོག་གྱི་དབང་པོ་མ་རིའི་རྩེར་འགགས་ཚེ། ། ཐོས་བསམ་ཆོས་ལ་ཐུགས་ཆད་བཀའ་སྩལ་པ། ། ཞེས་པ་བཏགས་ནས་གདའ་སྟེ། དེ་ཅི་ལ་གླེང་བླངས་ན་ཐེག་པ་མཐའ་དག་གི་ཆོས་ལ་མངའ་བརྙེས་པར་ཤེས་ཀྱང་སངས་རྒྱས་ཀྱི་བསྟན་པ་འཛིན་པ་ཙམ་མ་གཏོགས་པ་འཁོར་བ་མི་སྤོངས་ཏེ། རྗེ་ཕག་མོ་གྲུ་པའི་ཞལ་ནས། ཆོས་ཉོན་མོངས་ཀྱི་གཉེན་པོར་མ་སོང་ན། ། པག་ཤིས་གྲོང་པ་བསྡུད་པ་ཡིན། ། བགྱི་བ་གསུང་། ཡང་བསམ་པ་རྐྱང་པས་འཁོར་བ་མི་སྤོང་སྟེ། བསམ་པ་བྱ་བ་དེ་འཆི་བ་དང་མི་རྟག་པ་ལས་རྒྱུ་འབྲས་འཁོར་བའི་ཉེ་དམིགས་བསམ་པ་ཡིན་ཏེ། ཇོ་བོ་བཀའ་གདམས་པའི་ཉམས་ལེན་གྱི་མཐིལ་ཡང་འདི་ཡིན་གསུང་། ཐོས་པ་བས་ཅུང་ཟད་ལམ་ཉེ་ཏེ། ཉི་མ་འཆར་རྟགས་སུ་སྐྱ་རེངས་ཤར་བ་ལྟ་བུ་ཡིན། འཁོར་བ་ལས་བློ་ལོག་ཀྱང་སེམས་ཉིད་ཀྱི་དོན་མ་རྟོགས་པས་འཁོར་བ་མི་སྤོང་སྟེ། དེ་ལ་དགོངས་ནས་དམ་པ་རྒྱ་གར་གྱི་ཞལ་ནས་ཀྱང་། ཇོ་བོ་བཀའ་གདམས་པ་བྱ་བ་ཆོས་ཉིད་སྙིང་པོའི་དོན་ཀྱི་གདམས་ངག་བསྟན་ནས་ད་རུུང་དེའི་དུས་ལ་མ་བབ་ཟེར་བ་གསུང་ནས་བཀའ་བཀྱོན་པ་དེ་ཤིན་ཏུ་མད་གསུང་། ཡང་སེམས་མ་རྟོགས་ན་བསྒོམས་ཀྱང་འཁོར་བ་མི་སྤོངས་ཏེ། ཡོད་པར་བསྒོམ་པ་དང་མེད་པར་བསྒོམ་པ་དང་། སྟོང་པར་བསྒོམ་པ་དང་། དེ་ལ་སོགས་པ་ཐམས་ཅད་འཛིན་པའི་བློའི་བྱེ་བྲག་ཡིན། བློའམ་སེམས་ཀྱིས་འཁོར་བར་འཁྱམས་པ་ཡིན། དེ་ལྟར་ཡང་། སྐྱེ་མེད་ཞེས་དང་སྟོང་ཞེས་དང་། ། བདག་མེད་ཞེས་པ་སྟོང་པ་ཉིད། ། དམན་པའི་ཡིད་ཀྱིས་གང་བསྒོམས་པ། ། འཇིག་རྟེན་འདི་ན་བདག་བསྒོམ་པའོ། ། གསུངས་པས། སྒོམ་བཟང་པོ་རང་ཡོད་ཀྱི་བུ་ལྷག་སྤྱོད་དང་འདྲ་བས། དེས་ན་ཏིང་ངེ་འཛིན་བྱ་བ་ཞི་གནས་ཁ་ཆུ་ན་ལེ་བ་ཞིག་ལ་མི་ཟེར། རྗེ་གོང་མའི་ཞལ་ནས་ཀྱང་། བློས་བྱས་སྟོང་པ་བསྐལ་པར་བསྒོམས་བྱས་ཀྱང་། གསེར་གྱི་སྒྲོག་ཏུ་ཆུད་པས་གྲོལ་བའི་དུས་སྐབས་མེད། ། བགྱི་བ་གསུང་། བསྒོམས་པ་ལས་བྱུང་བའི་མངོན་ཤེས་ལྔ་དང་ལྡན་ཡང་། སེམས་མ་རྟོགས་ན་འཁོར་བ་ལས་མི་འདའ། མངོན་ཤེས་རྒྱལ་པོ་དཔེ་དཀར་ལ་ཡང་ཡོད་དེ། གོ་མ་ཆོད་པར་གདའ། སྐྱེས་བུ་རྣམས་དེ་བས་ན། འཁོར་བ་སྤོང་བ་ལ་སེམས་རྟོགས་དགོས་པ་ཡིན། སེམས་རྟོགས་པར་བྱེད་པ་ལ་བདག་རྐྱེན་བསོད་ནམས་ཀྱི་ཚོགས་དང་མོས་གུས་ལ་འབད་པས། གཞན་རྐྱེན་བླ་མ་གདམས་ངག་དང་ལྡན་པ། བརྒྱུད་པ་བྱིན་རླབས་དང་ལྡན་པ། རྟོགས་པ་ཡོད་པ་ཞིག་དང་མཇལ་ནས་འོང་། རྟོགས་པ་དང་ལྡན་པའི་རྣལ་འབྱོར་པ་དེ། འཇིག་རྟེན་ན་ཡང་དག་པར་རྫོགས་པའི་སངས་རྒྱ། ཅི་འོ་ན་སངས་རྒྱས་པ་དབུའི་གཙུག་གཏོར་དང་། ཞབས་ཀྱི་འཁོར་ལོ་མཚན་དང་དཔེ་བྱད་ཀྱིས་བརྒྱན་པ་ཞིག་ཡོད་སྙམ་ན་དེ་མ་ལགས། སངས་རྒྱས་གཙུག་གཏོར་དང་ཞབས་ཀྱི་འཁོར་ལོ་དང་མཚན་དཔེས་ཁྱད་པར་དུ་བྱས་པ་མ་ཡིན། དེ་རྣམས་ཀྱི་ཆ་ཙམ་འཁོར་ལོས་བསྒྱུར་བའི་རྒྱལ་པོ་ལ་ཡང་ཡོད། སངས་རྒྱས་ཆོས་སྐུས་ཁྱད་པར་དུ་བྱས་པ་ལགས་མོད། མཚན་དཔེས་སྤྲས་པ་ཙམ་ལ་ཁྱད་པར་དུ་འདོད་ན་ལོག་པར་ལྟ་བ་ཡིན་ཏེ། དེ་ལྟར་ཡང་། ཆོས་ཉིད་ཞི་བ་འདུ་བྱས་མ་ཡིན་པས། ། ཞེས་པ་ཤཱཀྱ་ཐུབ་དེས་རབ་ཏུ་ཕྱེ། ། ཅེས་པ་དང་། རྡོ་རྗེ་གཅོད་པ་ལ་ཀྱང་། གང་ཞིག་ང་ལས་སྒྲར་ཤེས་ཤིང་། ། གང་ཞིག་ང་ལ་གཟུགས་སུ་མཐོང་། ། དེ་ནི་ལོག་པར་བརྟགས་པ་སྟེ། ། འགྲོ་བ་དེས་ནི་ང་མི་མཐོང་། ། འདྲེན་པ་རྣམས་ནི་ཆོས་ཀྱི་སྐུ། ། ཆོས་སྐུ་མཐོང་བྱ་མ་ཡིན་ནོ། ། ཞེས་གསུངས་སོ། ། ལར་ན་སྐྱེས་བུ་རྣམས་བླ་མ་བཟང་ངན་ཕྱི་རོལ་ན་ཡོད་པ་མ་ཡིན། རང་གི་བསོད་ནམས་བསགས་པའི་མཐུའམ། བསམ་པའི་བྱེ་བྲག་གིས་དེར་སྣང་བ་ཡིན། བླ་མ་ལ་འགྲོ་འོང་མེད་པ་ཡིན། སྐུ་མཚན་དང་དཔེ་བྱད་ཀྱིས་བརྒྱན་པར་མ་མཐོང་བ་དེ་ཡང་རང་གིས་བསྐྱེད་རིམ་ཕྱིན་ཅི་ལོག་ལ་གོམས་པའི་སྐྱོན་ཡིན། ཚངས་དབྱངས་དྲི་མ་མེད་པར་མ་མཐོང་བ་དེ་ཡང་ཚིག་ངན་གྱི་དུག་མདའ་མངའ་བས་ལན་པ་ཡིན། ཐུགས་ཆོས་སྐུ་ཡེ་ཤེས་སུ་མ་མཐོང་བ་དེ་ཡང་རྟོག་ངན་དང་ཆགས་སྡང་བསམས་པས་ལན་པ་ཡིན། ཁབ་རྩེ་གཉིས། ལམ་ཁ་བྲགམོས་གུས་ལྟེམ་རྐྱང་ཚུལ་དེ་ལ་ཡོན་ཏན་རེ་ན་ཁོ་ཐག་ཆོད་ག་ལ་ཐོབ། དེ་ལྟར་མ་མཛད་པར། ནོར་བུ་ལྟ་བུའི་བླ་མ་རྟོགས་ལྡན་དེ་ལ་བྱི་དོར་ལྟ་བུའི་མོས་གུས་གྱིས་དང་། ཡོན་ཏན་ཐམས་ཅད་རྒྱ་དང་འབུར་གྱི་ཚུལ་དུ་འབྱུང་གིས། དེ་ལྟར་ཡང་། བདེ་མཆོག་ལས། གང་གི་དྲིན་གྱི་བདེ་ཆེན་ཉིད། ། སྐད་ཅིག་ཉིད་ལ་འཆར་བ་གང་། ། བླ་མ་རིན་ཆེན་ལྟ་བུ་ཡི། ། རྡོ་རྗེ་འཆང་ཞབས་པད་ལ་འདུད། ། བགྱི་བ་གསུང་། དེ་ཡང་རྒྱུད་ལ་སྐྱེས་པས་མི་ཆོགམཉམ་པར་འཇོག་དགོས་པ་ཡིན། འདིའི་སྐབས་སུ་ཆོས་རྗེའི་ཞལ་ནས། མཉམ་གཞག་གི་དུས་སུ། དུག་གསུམ་ལ་སོགས་པའི་རྟོག་པ་མི་སྐྱེ་བ་ཡིན། ཏིང་ངེ་འཛིན་དེ་ཉིད་ལས་ལངས་པའི་དུས་སུ། མཉམ་གཞག་དེ་ཉིད་ལས་རྗེས་སུ་འོང་བ་ཡིན། ལར་མཉམ་པར་བཞག་པའི་དུས་སུ་རྗེས་ཀྱི་ཤེས་པ་དེ་ཉིད་མཉམ་གཞག་གྱི་ཏིང་ངེ་འཛིན་དུ་ལྷན་གྱིས་འགྲོ་བ་ཞིག་དགོས། མཉམ་གཞག་བར་མཚམས་མེད་པ་ཡོད་ན་རྗེས་ཤེས་ཉོན་མོངས་པ་དུག་གསུམ་ལ་སོགས་པའི་རྣམ་རྟོག་མི་སྐྱེ་བ་ལགས་མོད། སྲིད་པའི་བར་དོ་སྤངས། བར་མཚམས་མི་འོང་ཞིང་འོད་གསལ་དེ་ཉིད་ཀྱི་ངང་ནས་སངས་རྒྱས་ནས། གཞན་དོན་གཟུགས་སྐུའི་སྣང་བ་འབྱུང་བ་ཡིན། དེ་ལྟར་ཡང་རྗེ་བཙུན་མི་ལའི་ཞལ་ནས། འོད་གསལ་བ་ལ་རྒྱུན་པར་གནས། ། བར་དོའི་གྲོང་ཁྱེར་དེས་མི་མཐོང་། ། གཞན་དོན་གཟུགས་སྐུའི་སྣང་བ་འབྱུང་། ། ཞེས་གསུངས་པས། དེས་ན་མཉམ་གཞག་དེ་ཉིད་རྗེས་ཤེས། རྗེས་ཤེས་དེ་ཉིད་མཉམ་གཞག་ཏུ་འོང་བ་ལགས་མོད། འདིའི་སྐབས་སུ་ང་འབུས་རྗེ་རིན་པོ་ཆེ་ལ་མཉམ་གཞག་ལ་སེམས་བརྟན་པའི་དུས་སུ་རྗེས་ཀྱི་ཤེས་པ་གང་དུ་གནས། རྗེས་སུ་ལྡང་ན་གང་དུ་ལྡང་བྱ་བ་དང་གཅིགབར་དོ་དང་པོའི་འོད་གསལ་གནས་པའི་དུས་སྔོན་བྱུང་སྲིད་པའི་ཤ་གཟུགས་ཅན་གྱི་རྟོག་པ་དེ་གང་དུ་གནས། རྡོ་རྗེ་གདན་དང་མའི་མངལ་མ་གཏོགས་པའི་ཐོགས་མེད་དུ་འགྲོ་རྒྱུ་དེ་གང་ནས་ལྡང་བྱ་བ་གཉིས་པོ་དེ་ཞུས་པས། གསེར་ཕུལ་གསུངས་པས། གསེར་ཕུལ་ནས་ཞུས་པས། བཀའ་བཀྱོན་ཏེ་འདི་གཞན་ཞུ་བ་བྱུང་ན་ཁུར་བ་བཅག་པ་ཡིན་ཏེ་ཁྱོད་ལ་བསྟན་གྱིས་གསུང་ནས། མཉམ་པར་བཞག་པའི་དུས་ན་མེ་ལོང་ལ་གཟུགས་ཡལ་བའམ། ནམ་མཁའ་ལ་སྤྲིན་ཡལ་བ་བཞིན་དུ་རྗེས་ཀྱི་རྟོག་པ་དེ་མཉམ་གཞག་དེ་ཉིད་ཀྱི་ངང་དུ་རོ་གཅིག་པ་ཡིན། རྗེས་ཤེས་སུ་ལྡང་ན་ནམ་མཁའ་ལ་སྤྲིན་ལངས་པའམ། མེ་ལོང་ལ་གཟུགས་བྱུང་བ་ལྟར། མཉམ་གཞག་དེ་ཉིད་རྗེས་སུ་ལྡང་གསུང་། ཡང་བར་དོ་དང་པོའི་འོད་གསལ་བྱ་བ་འདི་ཀུན་ལ་འོངས་ཏེ། ངོ་མ་ཤེས་པ་ཡིན། དེ་ཡང་འཆི་བའི་དུས་སུ་འབྱུང་བ་བཞི་ཐིམ་པའི་རིམ་པ་དང་། རང་བཞིན་བརྒྱད་ཅུའི་རྟོག་པ་ཕྲ་རགས་ཐིམ་པའི་སྟེང་ལ། སྐྱེ་ཤི་བར་དོ་རྫོགས་ནས་སྲིད་པ་བར་དོ་དང་པོའི་སྐབས་དེར། འོད་གསལ་ཆོས་སྐུ་དེ་ཉིད་སྐྱེས་བུའི་ལག་པ་བརྐྱང་སྐུམ་ཙམ་ཞིག་ལུས་ཅན་ཀུན་ལ་འོངས་ཏེ་ངོ་མི་ཤེས་པས་ཕན་མེད། རང་རེ་སྒོམ་ཆེན་པ་སེམས་ངོ་ཤེས་པ་ཡིན་ན་སྔར་གྱིས་གོམས་པས་དེ་ངོས་ཟིན་ནས་འོད་གསལ་ཆོས་སྐུ་མངོན་དུ་བྱས་ནས་རང་དོན་འགྲུབ། གཞན་དོན་གཟུགས་སྐུ་འབྱུང་བ་ཡིན། སྤྱིར་བར་དོ་དང་པོའི་འོད་གསལ་དེ། སེ་གོལ་བཅུ་གཉིས་གཏོགས་པའི་བར་ཙམ་པ་ཞིག་ཏུ་ཟིན་ན། དེའི་ཚེ་ས་བཅུ་གཉིས་བགྲོད་ནས་སངས་རྒྱས་པ་ཡིན་གསུངས་པས། སྐྱེས་བུ་རྣམས་རང་རེ་ཐམས་ཅད་ཀྱང་བར་དོ་དང་པོའི་འོད་གསལ་དེ་ངོ་ཤེས་ཙམ་རེ་བྱེད་དགོས། འོད་གསལ་དེ་ལ་གནས་པའི་དུས་སུ་བར་དོའི་རྣམ་ཤེས་རྟོག་པ་ཅན་དེ། འོད་གསལ་དེ་ཉིད་ལ། ཏིལ་དང་ཏིལ་མར་གྱི་ཚུལ་དུ་གནས་པ་ཡིན། ཚུལ་ཇི་ལྟར་དུ་ལྡང་ན་འོད་གསལ་དེ་ཉིད་ལ་གནས་པའི་ཚེ། ང་ཤི་ནས་འདུག་སྙམ་པའི་རྣམ་པར་རྟོག་པ་ཐོལ་པ་ཞིག་སྐྱེས་པའི་དུས་སུ། འོད་གསལ་དེ་ཉིད་སྔོན་བྱུང་སྲིད་པའི་ཤ་གཟུགས་ཅན་གྱིས་ལུས་དེ་ལྡང་བ་ཡིན། དེ་ལྟར་ཡང་ལུང་ལས། རྡོ་རྗེ་གདན་དང་མ་ཡི་མངལ། ། གཉིས་པོ་མ་གཏོགས་ཐོགས་མེད་འགྲོ། ། གར་བསམས་སུ་འགྲོ་བ་ལགས་ཏེ། རྡོ་རྗེ་གདན་ནི་སེམས་སྐྱེ་མེད་དུ་རྟོགས་པ་ལ་ཟེར་ཏེ། དེ་བར་དོ་དང་པོར་ངོས་ཟིན་ན་ལོངས་སྐུ་སྔོན་དུ་བྱེད་པས་གཞན་དུ་རྒྱུ་མེད་མི་འབྱུང་བ་ཡིན། མའི་མངལ་ཅེས་པ་ཕ་མ་གཉིས་དང་བར་དོའི་རྣམ་ཤེས་ལས་མཐུན་པ་གསུམ་ཚོགས་པའི་ཚེ་ན། མའི་མངལ་དུ་ཁུ་ཁྲག་གི་ཐིག་ལེས་འཐུམས་པས། ཐོགས་མེད་དུ་རྒྱུ་མི་ནུས་པ་ཡིན། དེ་མ་གཏོགས་པའི་ཡིད་ཀྱི་ལུས་སུ་གནས་པས་རྫུ་འཕྲུལ་གྱིས་གར་བསམ་བསམ་དུ་བགྲོད་པ་ལ། སྔར་བས་ཉོན་མོངས་པ་རགས་པས་འཁོར་བར་འཁྱམས་པ་དེས་ལན་པ་ཡིན། མདོར་བསྡུས་པར་གྱུར་ན། རང་གི་རྒྱུད་པ་རིན་པོ་ཆེ་འདིའི་ལུགས་ཀྱིས་ཉམས་སུ་བླང་རྒྱུ་བླ་མའི་མོས་གུས་མ་གཏོགས་པ་གཞན་མེད་པས་གཅིག་པུ་རི་ཁྲོད་དམ་མང་པོའི་ཚོགས་ན་འདུག་ཀྱང་རུང་སྟེ་ལྔ་ལྡན་རིན་པོ་ཆེ་དང་གཅིགབླ་མའི་མོས་གུས་གཉིས་ལ་ཐུགས་རྩེ་གཅིག་པར་མར་མེའི་རྩེའམ། རྒྱུན་ཆད་མེད་པ་ཆུ་བོའི་གཞུང་ལྟར་ཉམས་སུ་ལེན་པར་བྱ་བ་དང་། ཉེས་སྐྱོན་གྱི་ཚོགས་ཐམས་ཅད་ཆུ་ཀླུང་གི་དྲི་མ་དག་ནས་འོད་གསལ་ཆོས་སྐུ་མངོན་དུ་གྱུར་ཏེ་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོ་ལྷུན་གྲུབ་ཏུ་རྒྱུན་ཆད་མེད་པར་སེམས་ཅན་ཐམས་ཅད་ཀྱི་དོན་དུ་འབྱུང་བ་ལགས་པས། ཁྱེད་རྣམས་ཀྱིས་དེ་ལྟར་དུ་ཐུགས་ལ་བཞག་པར་ཞུ་གསུང་། འོག་མིན་གནས་མཆོག་དཔལ་གྱི་འབྲི་གུང་དུ། ། འཇིག་རྟེན་མགོན་པོ་བླ་མ་རིན་ཆེན་གྱིས། ། ཐེག་ཆེན་ཆོས་ཀྱི་འཁོར་ལོ་བསྐོར་བའི་ཚེ། ། ལེགས་པར་བསྡུས་པ་བཅུ་བདུན་གྲངས་ངེས་ཅན། ། རིན་ཆེན་འབྲུག་སྒྲའི་མཚན་གྱིས་ལེགས་བསྔགས་པའི། ། བདག་གིས་བྲིས་པའི་བསོད་ནམས་གང་ཡོད་དེས། ། མཐའ་ཡས་སེམས་ཅན་བློའི་པདྨོ་ནི། ། ཉི་མའི་དཀྱིལ་འཁོར་ལ་འུར་ཁ་ཕྱེ་ནས། ། རྟོགས་པའི་ཟེ་འབྲུ་ཀུན་ནས་རྒྱས་གྱུར་ཏེ། ། རྫོགས་པའི་བྱང་ཆུབ་ཚེ་འདིར་ཐོབ་ནས་ནི། ། རྡོ་རྗེ་འཆང་ཆེན་བླ་མའི་གནས་ཐོབ་ཤོག། དེང་ནས་བཟུང་ཏེ་ཚེ་རབ་ཐམས་ཅད་དུ། ། རྐང་གཉིས་གཙོ་བོ་བླ་མ་རིན་ཆེན་གྱི། ། སྐུ་གསུང་ཐུགས་ཀྱི་གསང་བའི་མཛོད་འཛིན་ཅིང་། ། འགྲོ་བ་མ་ལུས་འདྲེན་པའི་དཔལ་དུ་ཤོག། ཆོས་ཀྱི་རྒྱལ་པོ་བླ་མ་རིན་པོ་ཆེའི་གསུང་། རིན་ཆེན་འབྲུག་སྒྲ་ཞེས་བྱ་བ། ། ཤཱཀྱའི་དགེ་སློང་དར་མ་ཚུལ་ཁྲིམས་ཀྱིས་འབྲི་གུང་དཔལ་གྱི་ནགས་ཁྲོད་དུ་བརྗེད་པར་འཕངས་ནས་ཡི་གེར་བཀོད་པ་རྫོགས་སོ། ། དགེའོ